นิพนธ์สับจำนำข้าว
ทีดีอาร์ไอชี้รับจำนำข้าวป่วน ธ.ก.ส. จ่อขาดสภาพคล่อง อาจต้องเร่งหาเงินกู้มารับจำนำข้าวนาปรังเอง หลังรัฐไร้แผนระบายข้าว แถมคลังยังสั่งปิดวงเงินค้ำประกันแค่ 1.5 แสนล้านบาท
23 พ.ย. 2555

ทีดีอาร์ไอชี้รับจำนำข้าวป่วน ธ.ก.ส. จ่อขาดสภาพคล่อง อาจต้องเร่งหาเงินกู้มารับจำนำข้าวนาปรังเอง หลังรัฐไร้แผนระบายข้าว แถมคลังยังสั่งปิดวงเงินค้ำประกันแค่ 1.5 แสนล้านบาท 
นายนิพนธ์ พัวพงศกร นักวิชาการเกียรติคุณสถาบันวิจัยเพื่อการพัฒนาประเทศไทย หรือทีดีอาร์ไอ เปิดเผยว่า ผลกระทบจากการทำโครงการรับจำนำข้าวทุกเมล็ดของรัฐบาล อาจทำให้ธนาคารเพื่อการเกษตรและสหกรณ์การเกษตร (ธ.ก.ส.) ขาดสภาพคล่อง เนื่องจากกระทรวงการคลัง โดยสำนักงานบริหารหนี้สาธารณะ (สบน.) วงเงินค้ำประกันสำหรับการกู้เงินเพื่อนำมาทำโครงการรับจำนำให้กับ ธ.ก.ส. ได้เพียง 1.5 แสนล้านบาท 
ขณะที่เป้าหมายการรับจำนาปี ฤดูกาลผลิตปี 2555/2556 อยู่ที่ 15 ล้านตัน คิดเป็นเงิน 2.4 แสนล้านบาท จึงคาดการณ์ว่าในการรับจำนำข้าวนาปีที่กำลังรับจำนำอยู่ขณะนี้จะไม่มีปัญหา แต่ในการรับจำนำข้าวนาปรังปีหน้า อาจจะมีปัญหาสภาพคล่องเพราะเงินหมดได้ 
ทั้งนี้ หากให้ ธ.ก.ส. เดินหน้าโครงการนี้ ต่อ ธ.ก.ส. จะต้องเป็นผู้ออกไปกู้เงินในตลาดเอง โดยที่กระทรวงการคลังไม่ค้ำทำให้มีภาระดอกเบี้ยเพิ่มขึ้นแม้จะไม่มาก เพราะตลาดเชื่อว่ารัฐบาลจะไม่ปล่อยให้ ธ.ก.ส.ล้ม รวมทั้งภาระดอกเบี้ยและเงินต้นดังกล่าวที่เกิดขึ้น ธ.ก.ส. จะแยกไว้ในบัญชีผลดำเนินงานพิเศษ หรือ PSA แต่ถ้ากระทบกับผลดำเนินการก็ต้องเพิ่มทุน ซึ่งสุดท้ายภาระทั้งหมดไม่ว่าจะเป็นเงินเพิ่มทุน ภาระเงินต้นและดอกเบี้ย จะตกอยู่ที่เงินภาษีของประชาชน รวมถึงยอดหนี้สาธารณะที่จะปรับตัวสูงขึ้น